钦定古今图书集成/方舆汇编/职方典/第1451卷 > 泗城府城池考 府志
## 钦定古今图书集成/方舆汇编/职方典/第1451卷 > 泗城府城池考 府志

本府

泗城府城池　，旧无城郭。府治后枕东山，西、北、南三面小石，筑砌围墙，高三四尺，周围长三百六十丈。开门三：曰西，曰南，曰北。西门则涧水横流，南、北二门田畴平衍，别无壕堑。

果化州城池　，旧无城郭，四围山峰陡峭，俨若城垣，惟北面谷口平衍。宋皇祐间，土知州“许公顺筑建石墙一面，内有土筑小墙，周回里许，正北开一门，无雉堞壕堑，左右两小溪夹绕州前，合流而南。”

恩城州城池　，旧有土城，筑自宋皇祐间，在余甲对岸。明末因兵戈蹂躏，官民逃窜，衙署城垣倾塌殆尽。

皇清顺治十八年，迁建县治于“那料村”，复筑土墙，高

“六尺，周围二百零五丈。东南二门，无城楼雉堞。外有壕，广四尺，深三丈，春夏涨渟，秋冬干涸。” 田州城池　城垣，筑自明嘉靖间。“左右二江，四面皆土墙，无雉堞壕堑。东西南北四门，各有城楼，周围五百二十丈，厚四尺。” 明末颓坏，仅存基址。

归顺州城池　旧州治在今州治南十里，明弘治间筑建，周围一里，分四门，无雉堞壕堑。因天启七年被莫彝攻破，日久颓塌。今移作州治，筑土为墙，仅围衙署，非同城制。

向武州城池　，旧有土城，筑自宋皇祐间。至明万历四十五年，被田州侵劫残破，始迁州治于“乃甲，复筑土城，周围一百五十丈，高七尺，无雉堞壕堑，正北开一门，有楼，用茅盖之。”

都康州城池　，原筑土垣在把部村。后宋祥兴间，遭龙英、向武二土州纠兵侵踞州境，始迁治于隆蒲，以避劫掳。城以乱石垒砌，高八尺，周围二百一十三丈。有东、西、南三门。古有城楼雉堞，今俱倾圮，并无壕堑，惟小溪曲流于南北两门，春涨冬涸。

龙州城池　，本邑原未设有城池，周围止筑有土墙包裹，至今亦复倾圮无存。

江州城池　，“本邑周围虽筑有石城一座，然低隘不堪，且上无垛子，其实一土垣耳。”